b"\n_START_ARTICLE_\nPablo Palazuelo\n_START_SECTION_\nBiografia\n_START_PARAGRAPH_\nPablo Palazuelo \xc3\xa9s una de les figures clau de l'art espanyol de la segona meitat del segle XX, per\xc3\xb2 poc conegut pel p\xc3\xbablic general. Les raons d'aquest desconeixement s\xc3\xb3n diverses: d'una banda, la situaci\xc3\xb3 encara prec\xc3\xa0ria de la historiografia contempor\xc3\xa0nia espanyola i, d'altra banda, una noci\xc3\xb3 excessivament lineal de l'abstracci\xc3\xb3, que comen\xc3\xa7a amb Paul C\xc3\xa9zanne i Pablo Picasso, continua amb el constructivisme i arriba finalment al minimalisme. Aquesta concepci\xc3\xb3 ortodoxa de l'art modern ha fet que un altre tipus de pr\xc3\xa0ctiques i est\xc3\xa8tiques, que tenien a veure amb el simb\xc3\xb2lic, s'hagin quedat parcialment oblidades. Palazuelo \xc3\xa9s una de les figures situades en aquest context. _NEWLINE__NEWLINE_La historiografia dels \xc3\xbaltims trenta anys ha circumscrit Palazuelo en una abstracci\xc3\xb3 de tipus idealista, molt vinculada a corrents d'espiritualitat, i a una concepci\xc3\xb3 gaireb\xc3\xa9 aur\xc3\xa0tica de l'artista i de la seva obra. Si b\xc3\xa9 \xc3\xa9s cert que es nodreix de corrents de pensament relacionats amb l'esoterisme, amb la c\xc3\xa0bala, amb filosofies i processos cognitius no vinculats al pensament occidental, tamb\xc3\xa9 ho \xc3\xa9s que les matem\xc3\xa0tiques, la f\xc3\xadsica i el pensament cient\xc3\xadfic s\xc3\xb3n fonamentals en el seu treball. El desenvolupament de l'abstracci\xc3\xb3 i l'\xc3\xbas de la geometria en la seva obra estan \xc3\xadntimament lligats a un proc\xc3\xa9s racional i performatiu, basat en el descobriment \xe2\x80\x94no en la invenci\xc3\xb3\xe2\x80\x94 de noves formes._NEWLINE_En el treball de Pablo Palazuelo es poden diferenciar dos grans moments, marcats per la seva estada a Par\xc3\xads (durant m\xc3\xa9s de dues d\xc3\xa8cades) i pel seu retorn a Espanya. El fet que s'instal\xc2\xb7l\xc3\xa9s a la capital francesa al final dels anys quaranta i que ben aviat es vincul\xc3\xa9s a la galeria Maeght d'aquesta ciutat va ser determinant en la projecci\xc3\xb3 del seu treball. Pocs anys despr\xc3\xa9s de comen\xc3\xa7ar a pintar, l'obra de Palazuelo ja era present en l'\xc3\xa0mbit internacional en exposicions no tan sols de l'art espanyol del moment, sin\xc3\xb3 tamb\xc3\xa9 en mostres tem\xc3\xa0tiques que abordaven l'abstracci\xc3\xb3 des de diferents perspectives; tamb\xc3\xa9 ben aviat col\xc2\xb7leccions de particulars i de museus europeus i americans van incorporar la seva obra._NEWLINE_A Espanya, en canvi, no va ser fins que va tornar, ja al final dels anys seixanta, que es va comen\xc3\xa7ar a con\xc3\xa8ixer b\xc3\xa9 el seu treball. Aleshores va comen\xc3\xa7ar un proc\xc3\xa9s de desaparici\xc3\xb3 dins el panorama internacional, on no se'l situa com es mereix en el context de l'art de la segona meitat del segle XX. Per\xc3\xb2 m\xc3\xa9s enll\xc3\xa0 de la simple \xc2\xaban\xc3\xa8cdota\xc2\xbb del reconeixement rebut, tamb\xc3\xa9 cal destacar la influ\xc3\xa8ncia d'aquests canvis en la factura de les peces. El tra\xc3\xa7 inquiet, la manipulaci\xc3\xb3 constant del dibuix, de les pintures, visible en la primera etapa, es va fer m\xc3\xa9s distant i alhora m\xc3\xa9s refinat als \xc3\xbaltims anys, en qu\xc3\xa8 el proc\xc3\xa9s i el gest es distancien m\xc3\xa9s del resultat final de l'obra."